Πρωτοβουλία της Ομοσπονδιακής Δημοκρατίας της Γερμανίας για την έκδοση κανονισμού του Συμβουλίου για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις

(2000/C 314/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) και το άρθρο 67 παράγραφος 1,

την πρωτοβουλία της Ομοσπονδιακής Δημοκρατίας της Γερμανίας,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας τα ακόλουθα:

(1) Η Ένωση έθεσε ως στόχο να διατηρήσει και να αναπτύξει ένα χώρο ελευθερίας, ασφάλειας και δικαιοσύνης στον οποίο διασφαλίζεται η ελεύθερη κυκλοφορία. Προκειμένου να δημιουργήσει βαθμιαία έναν τέτοιο χώρο, η Κοινότητα θεσπίζει, μεταξύ άλλων, στον τομέα της δικαστικής συνεργασίας σε αστικές υποθέσεις, το μέτρα τα οποία είναι αναγκαία για την ομαλή λειτουργία της εσωτερικής αγοράς.

(2) Η απρόσκοπτη λειτουργία της εσωτερικής αγοράς απαιτεί να βελτιωθεί, και ιδίως να απλουστευθεί και να επιταχυνθεί η συνεργασία μεταξύ των δικαστηρίων στο πεδίο της διεξαγωγής αποδείξεων.

(3) Το Ευρωπαϊκό Συμβούλιο, κατά τη σύνοδό του στις 15 και 16 Οκτωβρίου 1999 στο Τάμπερε, υπενθύμισε ότι θα πρέπει να εκπονηθούν νέες διατάξεις δικονομικού δικαίου για διασυνοριακές περιπτώσεις, ιδίως στον τομέα της διεξαγωγής αποδείξεων.

(4) Ο τομέας αυτός υπάγεται στο άρθρο 65 της συνθήκης.

(5) Σύμφωνα με την αρχή της επικουρικότητας και την αρχή της αναλογικότητας, όπως ορίζονται στο άρθρο 5 της συνθήκης, οι στόχοι του παρόντος κανονισμού είναι αδύνατον να επιτευχθούν επαρκώς από τα κράτη μέλη και, συνεπώς, δύνανται να επιτευχθούν καλύτερα σε κοινοτικό επίπεδο. Ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.

(6) Δεν υφίσταται μέχρι σήμερα καμμία δεσμευτική νομική πράξη μεταξύ όλων των κρατών μελών στο πεδίο της διεξαγωγής αποδείξεων. Η σύμβαση της Χάγης, της 18ης Μαρτίου 1970, διά την λήψιν μαρτυρικών αποδείξεων εν τη αλλοδαπή εις αστικάς και εμπορικάς υποθέσεις ισχύει μόνον μεταξύ ένδεκα κρατών μελών της Ευρωπαϊκής Ένωσης.

(7) Δεδομένου ότι για την έκδοση μιας αποφάσεως στα πλαίσια εκκρεμούς διαδικασίας σε αστικές ή εμπορικές υποθέσεις ενώπιον δικαστηρίου ενός κράτους μέλους συχνά απαιτείται η διεξαγωγή αποδείξεων ή άλλης διαδικαστικής πράξης σε άλλο κράτος μέλος, η δραστηριότητα της Κοινότητας δεν πρέπει να περιορίζεται στον τομέα της διαβίβασης δικαστικών και εξωδίκων πράξεων σε αστικές και εμπορικές υποθέσεις, που εμπίπτει στον κανονισμό (ΕΚ) αριθ. 1348/2000 του Συμβουλίου, της 29ης Μαΐου 2000, περί επιδόσεως και κοινοποιήσεως στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις(1). Ως εκ τούτου, οι βασικές αρχές του εν λόγω κανονισμού θα πρέπει να μεταφερθούν και σε άλλους τομείς, ιδίως στον τομέα της διεξαγωγής αποδείξεων, ούτως ώστε να διασφαλίζεται όχι μόνον μια ταχεία διασυνοριακή έναρξη της διαδικασίας σε όλα τα κράτη μέλη αλλά και προπάντων μια κατά το δυνατόν ταχεία και απρόσκοπτη διεξαγωγή και περάτωση μιας εκκρεμούς διαδικασίας σε αστικές και εμπορικές υποθέσεις σε ένα κράτος μέλος.

(8) Ενδείκνυται ωστόσο να εξαιρεθούν από το πεδίο εφαρμογής του παρόντος κανονισμού τα μέτρα συνδρομής κατά την εκτέλεση δικαστικών αποφάσεων τα οποία εμπίπτουν στον κανονισμό (ΕΚ) αριθ. 1346/2000 του Συμβουλίου, της 29ης Μαΐου 2000, περί των διαδικασιών αφερεγγυότητας(2), καθώς και στη σύμβαση των Βρυξελλών του 1968 για τη διεθνή δικαιοδοσία και την εκτέλεση αποφάσεων σε αστικές και εμπορικές υποθέσεις(3), όπως τροποποιήθηκε από τις συμβάσεις προσχώρησης(4).

(9) Μια κατά το δυνατόν ταχεία περάτωση δικαστικών διαδικασιών σε αστικές ή εμπορικές υποθέσεις προϋποθέτει ότι η διαβίβαση της παραγγελίας για διεξαγωγή διαδικαστικής πράξης και η διεκπεραίωσή της γίνονται απευθείας και κατά τον ταχύτερο δυνατό τρόπο μεταξύ των δικαστηρίων των κρατών μελών. Τα κράτη μέλη πρέπει ωστόσο να μπορούν να δηλώνουν ότι επιθυμούν να ορίσουν μια μοναδική υπηρεσία αποστολής ή παραλαβής ή μια υπηρεσία η οποία εκπληρώνει ταυτόχρονα και τις δύο λειτουργίες για περίοδο πέντε ετών. Ο ορισμός αυτός μπορεί, ωστόσο, να ανανεώνεται ανά πενταετία.

(10) Μια ταχεία διαβίβαση παραγγελίας για διεξαγωγή διαδικαστικής πράξης απαιτεί τη χρήση όλων των κατάλληλων μέσων, τηρουμένων συγκεκριμένων προϋποθέσεων σχετικά με το ευανάγνωστο και την αξιοπιστία του παραλαμβανομενου εγγράφου. Προκειμένου να διασφαλιστεί ο υψηλότερος βαθμός σαφήνειας και ασφάλειας του δικαίου, η παραγγελία διεξαγωγής διαδικαστικής πράξης δέον να διαβιβάζεται σε έντυπο το οποίο συμπληρώνεται στη γλώσσα του κράτους μέλους του δικαστηρίου εκτέλεσης ή σε μια άλλη αναγνωρισμένη από το κράτος αυτό γλώσσα. Για τους ίδιους λόγους, ενδείκνυται να χρησιμοποιούνται κατά το δυνατόν έντυπα και για την περαιτέρω επικοινωνία μεταξύ των ενδιαφερομένων δικαστηρίων.

(11) Μια παραγγελία διεξαγωγής διαδικαστικής πράξης πρέπει να εκτελείται ταχέως. Εάν η παραγγελία δεν καταστεί δυνατό να εκτελεσθεί δύο μήνες μετά την παραλαβή της από το δικαστήριο εκτέλεσης, το δικαστήριο αυτό οφείλει να γνωστοποιεί στο αιτούν δικαστήριο τους λόγους οι οποίοι αντιτίθενται σε μια ταχεία διεκπεραίωση της υποθέσεως.

(12) Προκειμένου να διασφαλιστεί η αποτελεσματικότητα του παρόντος κανονισμού, η δυνατότητα αρνήσεως εκτέλεσης της παραγγελίας διεξαγωγής διαδικαστικής πράξης θα πρέπει να περιορίζεται σε αυστηρώς καθορισμένες εξαιρέσεις.

(13) Στις σχέσεις μεταξύ των κρατών μελών, τα οποία είναι συμβαλλόμενα μέρη ισχυουσών διεθνών συμβάσεων οι οποίες έχους συναφθεί από τα κράτη μέλη, ιδίως της σύμβασης της Χάγης της 1ης Μαρτίου 1954 για την πολιτική δικονομία και της σύμβασης της Χάγης της 18ης Μαρτίου 1970 για τη λήψη μαρτυρικών αποδείξεων στην αλλοδαπή σε αστικές και εμπορικές υποθέσεις, ο παρών κανονισμός υπερέχει στο πεδίο εφαρμογής του των διατάξεων οι οποίες περιέχονται στις ανωτέρω διεθνείς συμβάσεις. Τα κράτη μέλη είναι ελεύθερα να συνάπτουν συμφωνίες ή συμβάσεις για την επιτάχυνση ή απλούστευση της συνεργασίας στο πεδίο της διεξαγωγής αποδείξεων, εφόσον οι συμφωνίες και οι συμβάσεις αυτές συνάδουν προς τον παρόντα κανονισμό.

(14) Τα δεδομένα τα οποία διαβιβάζονται σύμφωνα με τον παρόντα κανονισμό θα πρέπει να προστατεύονται. Το ζήτημα αυτό ρυθμίζεται από την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών(5) και την οδηγία 97/66/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, περί επεξεργασίας των δεδομένων προσωπικού χαρακτήρα και προστασίας της ιδιωτικής ζωής στον τηλεπικοινωνιακό τομέα(6).

(15) Τα απαιτούμενα μέτρα για την εφαρμογή του παρόντος κανονισμού θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(7). Τα σχετικά μέτρα θα πρέπει να περιλαμβάνουν επίσης την κατάρτιση και ενημέρωση ενός εγχειριδίου με την εφαρμογή κατάλληλων συγχρόνων μέσων.

(16) Το αργότερο τρία χρόνια μετά την έναρξη ισχύος του παρόντος κανονισμού, η Επιτροπή θα πρέπει να εξετάσει την εφαρμογή του και να προτείνει, ενδεχομένως, τις αναγκαίες τροποποιήσεις.

(17) Σύμφωνα με τα άρθρα 1 και 2 του προσαρτώμενου πρωτοκόλλου στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας για τη θέση του Ηνωμένου Βασιλείου και της Ιρλανδίας, τα κράτη μέλη αυτά δεν συμμετέχουν στη θέσπιση του παρόντος κανονισμού, ο οποίος ως εκ τούτου δεν έχει δεσμευτική ισχύ ούτε εφαρμόζεται στα κράτη αυτά.

(18) Σύμφωνα με τα άρθρα 1 και 2 του προσαρτώμενου πρωτοκόλλου στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας για τη θέση της Δανίας, το κράτος μέλος αυτό δεν συμμετέχει στη θέσπιση του παρόντος κανονισμού, ο οποίος ως εκ τούτου δεν έχει δεσμευτική ισχύ ούτε εφαρμόζεται στο κράτος αυτό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΓΕΝΙΚΕΣ ΔΙΑΤΑΞΕΙΣ

Άρθρο 1

Πεδίο εφαρμογής

1. Ο παρών κανονισμός ισχύει σε αστικές και εμπορικές υποθέσεις όταν το δικαστήριο ενός κράτους μέλους παραγγέλλει σύμφωνα με τις διατάξεις της εθνικής του νομοθεσίας στο αρμόδιο δικαστήριο άλλου κράτους μέλους τη διεξαγωγή αποδείξεων ή άλλη διαδικαστική πράξη - με εξαίρεση την επίδοση ή κοινοποίηση δικαστικών ή εξωδίκων πράξεων και ασφαλιστικά ή εκτελεστικά μέτρα - (εφεξής "διαδικαστική πράξη").

2. Δεν επιτρέπεται η παραγγελία για διεξαγωγή αποδείξεων εάν οι αποδείξεις δεν προορίζονται να χρησιμοποιηθούν σε εκκρεμή διαδικασία ενώπιον του αιτούντος δικαστηρίου.

3. Κατά κανόνα, δεν θα πρέπει να παραγγέλλεται η διεξαγωγή αποδείξεων, εάν το δικαστήριο ενός κράτους μέλους έχει αναθέσει σε πραγματογνώμονα τη διεξαγωγή ερευνών σε ένα άλλο κράτος μέλος. Στην περίπτωση αυτή, ο πραγματογνώμονας μπορεί να διορίζεται απευθείας από το δικαστήριο αυτού του κράτους μέλους, χωρίς να απαιτείται προηγούμενη έγκριση ή ενημέρωση του άλλου κράτους μέλους.

Άρθρο 2

Απευθείας επικοινωνία μεταξύ των δικαστηρίων

1. Παραγγελία κατά το άρθρο 1 παράγραφος 1 (εφεξής "παραγγελία") αποστέλλεται απευθείας από το δικαστήριο στο οποίο εκκρεμεί η υπόθεση (εφεξής "αιτούν δικαστήριο") στο αρμόδιο δικαστήριο ενός άλλου κράτους μέλους (εφεξής "δικαστήριο εκτέλεσης") με σκοπό τη διεξαγωγή διαδικαστικής πράξης.

2. Κάθε κράτος μέλος καταρτίζει κατάλογο των αρμοδίων για τη διεξαγωγή διαδικαστικών πράξεων δικαστηρίων. Στον κατάλογο αυτό πρέπει να δηλώνεται και η κατά τόπον αρμοδιότητα των δικαστηρίων αυτών.

Άρθρο 3

Υπηρεσίες αποστολής και παραλαβής

1. Κατά παρέκκλιση από το άρθρο 2, κάθε κράτος μέλος μπορεί:

α) να ορίσει ένα δικαστήριο ή μια άλλη αρχή ως αρμόδια υπηρεσία αποστολής, η οποία είναι αρμόδια για τη διαβίβαση παραγγελίας σε άλλο κράτος μέλος·

β) να ορίσει ένα δικαστήριο ή μια άλλη αρχή ως αρμόδια υπηρεσία παραλαβής, η οποία είναι αρμόδια για την παραλαβή παραγγελίας από ένα άλλο κράτος μέλος και για την περαιτέρω διαβίβασή της στο δικαστήριο εκτέλεσης·

γ) να ορίσει ένα δικαστήριο ή μια άλλη αρχή για την εκτέλεση των οριζομένων στα στοιχεία α) και β) καθηκόντων. Ομοσπονδιακά κράτη, κράτη με πλείονα νομικά συστήματα ή κράτη με αυτόνομες εδαφικές ενότητες δύνανται να ορίζουν περισσότερες τέτοιες υπηρεσίες αποστολής και παραλαβής.

2. Εφόσον έχει ορισθεί υπηρεσία αποστολής ή υπηρεσία παραλαβής, οι κοινοποιήσεις κατά το άρθρο 8 παράγραφος 1, το άρθρο 9, το άρθρο 10 παράγραφος 1, το άρθρο 11 παράγραφος 2, το άρθρο 13 παράγραφος 4 και το άρθρο 14 παράγραφοι 1 και 2 διαβιβάζονται απευθείας μεταξύ του αιτούντος δικαστηρίου και του δικαστηρίου εκτέλεσης.

3. Οι ορισμοί της παραγράφου 1 ισχύουν επί πέντε έτη με δυνατότητα ανανέωσης ανά πενταετία.

Άρθρο 4

Κεντρική αρχή

1. Κάθε κράτος μέλος ορίζει μια κεντρική αρχή, η οποία:

α) παρέχει πληροφορίες στα δικαστήρια και ενδεχομένως στις υπηρεσίες αποστολής·

β) επιλύει τις δυσχέρειες που μπορεί να προκύψουν σε σχέση με μια παραγγελία·

γ) διαβιβάζει περαιτέρω, σε εξαιρετικές περιπτώσεις, μετά από αίτηση ενός αιτούντος δικαστηρίου ή ενδεχομένως μιας υπηρεσίας αποστολής παραγγελία στο αρμόδιο δικαστήριο.

2. Ομοσπονδιακά κράτη, κράτη με πλείονα νομικά συστήματα ή κράτη με αυτόνομες εδαφικές ενότητες δύνανται να ορίζουν περισσότερες από μία κεντρικές αρχές.

ΚΕΦΑΛΑΙΟ II

ΔΙΑΒΙΒΑΣΗ ΚΑΙ ΕΚΤΕΛΕΣΗ ΤΗΣ ΠΑΡΑΓΓΕΛΙΑΣ

Άρθρο 5

Τύπος και περιεχόμενο της παραγγελίας

1. Η παραγγελία υποβάλλεται με τη χρήση του εντύπου Α του παραρτήματος και περιλαμβάνει τα ακόλουθα στοιχεία:

α) το αιτούν δικαστήριο και το δικαστήριο εκτέλεσης και ενδεχομένως την υπηρεσία αποστολής και την υπηρεσία παραλαβής·

β) το όνομα και τη διεύθυνση των διαδίκων και, ενδεχομένως, των εκπροσώπων τους·

γ) τη φύση και το αντικείμενο της υποθέσεως, καθώς και σύντομη παρουσίαση του ιστορικού της·

δ) την περιγραφή της παραγγελθείσας διαδικαστικής πράξης·

ε) σε περίπτωση παραγγελίας εξέτασης ενός προσώπου:

- το όνομα και τη διεύθυνση των προσώπων τα οποία καλούνται να εξεταστούν,

- τις ερωτήσεις οι οποίες πρόκειται να τεθούν στα πρόσωπα τα οποία καλούνται να εξεταστούν ή το ιστορικό της υπόθεσης για την οποία καλούνται να καταθέσουν,

- ενδεχομένως, μνεία ότι υφίσταται δικαίωμα αρνήσεως μαρτυρίας σύμφωνα με το δίκαιο του κράτους μέλους του αιτούντος δικαστηρίου,

- ενδεχομένως, το αίτημα να διεξαχθεί η κατάθεση ενόρκως ή με διαβεβαίωση και, ενδεχομένως, ο σχετικός τύπος της διαβεβαίωσης·

στ) σε περίπτωση παραγγελίας για άλλη διεξαγωγή αποδείξεων, ενδεχομένως, τα έγγραφα ή τα άλλα αντικείμενα τα οποία πρέπει να εξεταστούν·

ζ) ενδεχομένως, το αίτημα κατά το άρθρο 11 παράγραφος 2, καθώς και τις αναγκαίες για την εφαρμογή της διάταξης αυτής επεξηγήσεις.

2. Η παραγγελία καθώς και όλα τα συνημμένα έγγραφα αυτής δεν χρειάζονται επικύρωση ή άλλη ισοδύναμη διατύπωση.

3. Έγγραφα τα οποία το αιτούν δικαστήριο θεωρεί αναγκαία για την εκτέλεση της παραγγελίας, δέον να συνοδεύονται από μετάφραση στη γλώσσα στην οποία έχει συνταχθεί η παραγγελία.

Άρθρο 6

Γλώσσα

1. Η παραγγελία συντάσσεται στην επίσημη γλώσσα του κράτους μέλους του δικαστηρίου εκτέλεσης ή, εφόσον οι επίσημες γλώσσες του εν λόγω κράτους είναι πλείονες, στην επίσημη ή σε μια από τις επίσημες γλώσσες του τόπου όπου πρόκειται να διεξαχθεί η παραγγελθείσα διαδικαστική πράξη, ή σε άλλη γλώσσα την οποία έχει δηλώσει ως αποδεκτή το κράτος μέλος εκτέλεσης. Κάθε κράτος μέλος δηλώνει την επίσημη ή τις επίσημες γλώσσες των οργάνων της Ευρωπαϊκής Ένωσης εκτός από τη δική του την οποία ή τις οποίες επιτρέπει για τη συμπλήρωση του εντύπου.

2. Οι κοινοποιήσεις κατά τα άρθρα 8, 9, 10, 11, 13, 14 και 15 συντάσσονται στην ίδια γλώσσα με αυτή της παραγγελίας.

Άρθρο 7

Διαβίβαση παραγγελίας και άλλων κοινοποιήσεων

1. Οι παραγγελίες καθώς και οι κοινοποιήσεις κατά τα άρθρα 8, 9, 10, 11, 13, 14 και 15 διαβιβάζονται με τον ταχύτερο δυνατό τρόπο. Η διαβίβαση μπορεί να γίνεται με οποιοδήποτε κατάλληλο μέσο, εφόσον το περιεχόμενο του παραλαμβανόμενου εγγράφου είναι ταυτόσημο προς το περιεχόμενο του αποσταλθέντος εγγράφου, και όλες οι εμπεριεχόμενες πληροφορίες είναι αβιάστως ευανάγνωστες.

2. Οι κοινοποιήσεις κατά τα άρθρα 8, 9, 10, 11, 13, 14 και 15 διαβιβάζονται όσο το δυνατό ταχύτερα.

Άρθρο 8

Παραλαβή της παραγγελίας

1. Το δικαστήριο εκτέλεσης αποστέλλει στο αιτούν δικαστήριο εντός επτά ημερών από την παραλαβή της παραγγελίας αποδεικτικό παραλαβής, χρησιμοποιώντας το έντυπο Β του παραρτήματος. Εάν παραγγελία δεν ανταποκρίνεται στις προϋποθέσεις κατά το άρθρο 6 και το άρθρο 7 παράγραφος 1, τότε το δικαστήριο εκτέλεσης περιλαμβάνει αντίστοιχη μνεία στο αποδεικτικό παραλαβής.

2. Εφόσον έχουν συσταθεί υπηρεσίες παραλαβής σύμφωνα με το άρθρο 3, οι υπηρεσίες αυτές διαβιβάζουν στο αιτούν δικαστήριο ή ενδεχομένως στην υπηρεσία αποστολής, προσωρινή ειδοποίηση, εφόσον η παραγγελία δεν έχει διαβιβασθεί στο δικαστήριο εκτέλεσης εντός επτά ημερών μετά την παραλαβή της από την υπηρεσία παραλαβής.

3. Εάν η εκτέλεση παραγγελίας κατά το έντυπο Α του παραρτήματος, η οποία πληροί τις προϋποθέσεις κατά το άρθρο 6, δεν υπάγεται στη δικαιοδοσία του δικαστηρίου στο οποίο διαβιβάσθηκε, το δικαστήριο αυτό διαβιβάζει την παραγγελία στο κατά τόπον αρμόδιο δικαστήριο του κράτους μέλους του και ενημερώνει σχετικώς το αιτούν δικαστήριο ή ενδεχομένως την υπηρεσία αποστολής, χρησιμοποιώντας το έντυπο Γ του παραρτήματος. Το αρμόδιο δικαστήριο αποστέλλει στο αιτούν δικαστήριο αποδεικτικό παραλαβής σύμφωνα με την παράγραφο 1, χρησιμοποιώντας το έντυπο Δ του παραρτήματος.

4. Εφόσον έχουν συσταθεί υπηρεσίες παραλαβής σύμφωνα με το άρθρο 3 και η διαβίβαση παραγγελίας κατά το έντυπο Α του παραρτήματος, η οποία πληροί τις προϋποθέσεις κατά το άρθρο 6, δεν υπάγεται στην κατά τόπο αρμοδιότητα της υπηρεσίας παραλαβής στην οποία διαβιβάσθηκε, η υπηρεσία αυτή διαβιβάζει την παραγγελία στην κατά τόπον αρμόδια υπηρεσία παραλαβής του κράτους μέλους της, και το γνωρίζει στο αιτούν δικαστήριο ή ενδεχομένως στην υπηρεσία αποστολής, χρησιμοποιώντας το έντυπο Γ του παραρτήματος. Η κατά τόπον αρμόδια υπηρεσία παραλαβής, ενδεχομένως, διαβιβάζει στο αιτούν δικαστήριο ή ενδεχομένως στην υπηρεσία αποστολής, προσωρινή ειδοποίηση σύμφωνα με την παράγραφο 2.

Άρθρο 9

Ελλιπής παραγγελία

Εάν μια παραγγελία δεν μπορεί να εκτελεσθεί διότι δεν περιέχει όλα τα απαιτούμενα στοιχεία σύμφωνα με το άρθρο 5, το δικαστήριο εκτέλεσης γνωρίζει αυτό στο αιτούν δικαστήριο εντός δύο εβδομάδων μετά την παραλαβή της παραγγελίας, χρησιμοποιώντας το έντυπο Ε του παραρτήματος και το καλεί να του διαβιβάσει τα ελλείποντα στοιχεία τα οποία πρέπει να είναι όσο το δυνατό ακριβέστερα.

Άρθρο 10

Κοινοποίηση καθυστέρησης

1. Εάν το δικαστήριο εκτέλεσης δεν είναι σε θέση να εκτελέσει την παραγγελία εντός δύο μηνών από την παραλαβή της, το γνωρίζει στο αιτούν δικαστήριο, χρησιμοποιώντας το έντυπο ΣΤ του παραρτήματος. Εκθέτει τους σχετικούς λόγους της καθυστέρησης καθώς και το χρονικό διάστημα το οποίο κατά την κρίση του δικαστηρίου εκτέλεσης είναι αναγκαίο για την εκτέλεση της παραγγελίας.

2. Εάν το δικαστήριο εκτέλεσης έχει συμπεριλάβει μνεία στο αποδεικτικό παραλαβής, σύμφωνα με το άρθρο 8 παράγραφος 1, ότι η παραγγελία δεν πληροί τις προϋποθέσεις κατά το άρθρο 6 και το άρθρο 7 παράγραφος 1, ή εάν έχει ενημερώσει το αιτούν δικαστήριο σύμφωνα με το άρθρο 9 ότι η παραγγελία δεν μπορεί να εκτελεσθεί διότι δεν περιέχει όλα τα απαιτούμενα στοιχεία κατά το άρθρο 5, η προθεσμία σύμφωνα με την παράγραφο 1 αρχίζει μόνον από την εισαγωγή νέας παραγγελίας.

Άρθρο 11

Εκτέλεση της παραγγελίας

1. Το δικαστήριο εκτέλεσης εκτελεί την παραγγελία σύμφωνα με το δίκαιο του κράτους μέλους του.

2. Το αιτούν δικαστήριο μπορεί να ζητήσει την εκτέλεση της παραγγελίας κατά έναν ειδικό τύπο ο οποίος προβλέπεται από το δίκαιο του κράτους μέλους του. Το δικαστήριο εκτέλεσης ανταποκρίνεται στο αίτημα αυτό, εκτός εάν ο τύπος αυτός δεν συνάδει προς το δίκαιο του κράτους μέλους του δικαστηρίου εκτέλεσης ή η τήρηση αυτού του τύπου είναι αδύνατη σύμφωνα με τη δικαστική πρακτική του κράτους μέλους του δικαστηρίου εκτέλεσης ή λόγω πραγματικών δυσκολιών. Εάν, για έναν από ανωτέρω λόγους, το δικαστήριο εκτέλεσης δεν ανταποκρίνεται στο αίτημα αυτό, ενημερώνει σχετικώς το αιτούν δικαστήριο χρησιμοποιώντας το έντυπο Ζ του παραρτήματος.

3. Ο ειδικός τύπος σύμφωνα με την παράγραφο 2 περιλαμβάνει επίσης ακουστικές και οπτικές εγγραφές με χρήση σύγχρονων τηλεπικοινωνιακών τεχνολογιών.

4. Η παράσταση εντεταλμένων του αιτούντος δικαστηρίου, καθώς και των διαδίκων κατά την εκτέλεση της παραγγελίας σύμφωνα με το άρθρο 14, δεν συνιστά ειδικό τύπο κατά την έννοια των παραγράφων 2 και 3.

Άρθρο 12

Μέτρα καταναγκασμού

Εφόσον παρίσταται αναγκαίο, το δικαστήριο εκτέλεσης εφαρμόζει κατά την εκτέλεση της παραγγελίας τα ενδεδειγμένα μέτρα καταναγκασμού στις περιπτώσεις και στην έκταση που προβλέπει το δίκαιο του κράτους μέλους του δικαστηρίου εκτέλεσης για την εκτέλεση μιας παραγγελίας εθνικών αρχών ή διαδίκου προς τον ίδιο σκοπό.

Άρθρο 13

Άρνηση εκτελέσεως

1. Παραγγελία εξέτασης προσώπου δεν εκτελείται εάν το εν λόγω πρόσωπο επικαλείται δικαίωμα να αρνηθεί να καταθέσει ή απαγόρευση να καταθέσει:

α) που προβλέπεται από το δίκαιο του κράτους μέλους του δικαστηρίου εκτέλεσης, ή

β) που προβλέπεται από το δίκαιο του κράτους μέλους του αιτούντος δικαστηρίου και δηλώνεται στην παραγγελία ή, εφόσον απαιτείται, έχει βεβαιωθεί από το αιτούν δικαστήριο ύστερα από αίτημα του δικαστηρίου εκτέλεσης.

2. Η εκτέλεση μιας παραγγελίας μπορεί, εκτός από τους λόγους οι οποίοι μνημονεύονται στην παράγραφο 1, να μην γίνεται δεκτή μόνον στο βαθμό που:

α) η παραγγελία δεν εμπίπτει στο πεδίο εφαρμογής του παρόντος κανονισμού (άρθρο 1)·

β) η εκτέλεση της παραγγελίας σύμφωνα με το δίκαιο του κράτους μέλους του δικαστηρίου εκτέλεσης δεν εμπίπτει στο πεδίο της δικαστικής αρμοδιότητας, ή

γ) το αιτούν δικαστήριο δεν ικανοποίησε το αίτημα του δικαστηρίου εκτέλεσης για συμπλήρωση της παραγγελίας σύμφωνα με το άρθρο 9 εντός έξι εβδομάδων, αφότου το δικαστήριο εκτέλεσης κάλεσε το αιτούν δικαστήριο να συμπληρώσει την παραγγελία.

3. Η εκτέλεση δεν μπορεί να μην γίνεται δεκτή μόνον για το λόγο ότι το δικαστήριο εκτέλεσης επικαλείται σύμφωνα με το δίκαιο του κράτους μέλους του αποκλειστική αρμοδιότητα δικαστηρίου του κράτους μέλους του για το επίδικο αντικείμενο ή δεν γνωρίζει διαδικασία η οποία αντιστοιχεί σε αυτό για το οποίο γίνεται η παραγγελία.

4. Σε περίπτωση άρνησης εκτέλεσης της παραγγελίας για έναν από τους λόγους οι οποίοι μνημονεύονται στις παραγράφους 1 και 2, το δικαστήριο εκτέλεσης το γνωρίζει στο αιτούν δικαστήριο εντός τεσσάρων εβδομάδων αφότου παραλάβει την παραγγελία, χρησιμοποιώντας το έντυπο Η του παραρτήματος.

Άρθρο 14

Παράσταση εντεταλμένων του αιτούντος δικαστηρίου και των διαδίκων

1. Εντεταλμένοι του αιτούντος δικαστηρίου μπορεί να παρίστανται όταν το δικαστήριο εκτέλεσης διεξάγει την παραγγελθείσα διαδικαστική πράξη. Το δικαστήριο εκτέλεσης πληροφορεί το αιτούν δικαστήριο απευθείας, κάνοντας χρήση του εντύπου Θ του παραρτήματος, για την ορισθείσα ημερομηνία και τον τόπο διεξαγωγής της παραγγελθείσας διαδικαστικής πράξης. Εάν το αιτούν δικαστήριο επιθυμεί όπως εντεταλμένοι του παρίστανται στη διεξαγωγή της διαδικαστικής πράξης, πληροφορεί σχετικώς το δικαστήριο εκτέλεσης αμελλητί, χρησιμοποιώντας το έντυπο I του παραρτήματος.

2. Οι διάδικοι και, ενδεχομένως, οι εκπρόσωποί τους μπορούν να παρίστανται όταν το δικαστήριο εκτέλεσης διεξάγει την παραγγελθείσα διαδικαστική πράξη, εκτός εάν το δίκαιο του κράτους μέλους του δικαστηρίου εκτέλεσης αποκλείει μια τέτοια δυνατότητα κατά την εκτέλεση αιτήματος εθνικής αρχής ή διαδίκου προς τον ίδιο σκοπό. Αφ' ης στιγμής τα στοιχεία κατά την παράγραφο 1 έχουν διαβιβασθεί στο αιτούν δικαστήριο, αυτό τα διαβιβάζει περαιτέρω στους διαδίκους· το αιτούν δικαστήριο, ενδεχομένως, πληροφορεί αμελλητί το δικαστήριο εκτέλεσης, χρησιμοποιώντας το έντυπο Θ του παραρτήματος, ότι οι διάδικοι ή οι εκπρόσωποί τους επιθυμούν να συμμετάσχουν στην παραγγελθείσα διαδικαστική πράξη.

3. Εφόσον υπάρχουν οι τεχνικές προϋποθέσεις στο δικαστήριο εκτέλεσης και στο αιτούν δικαστήριο και ενδείκνυται ο τρόπος εκτέλεσης της παραγγελίας, εγκαθίστανται σύγχρονες τηλεπικοινωνιακές τεχνολογίες, ιδίως τηλεσυνδιάσκεψη, προκειμένου να διευκολύνουν τη συμμετοχή του αιτούντος δικαστηρίου και των διαδίκων.

Άρθρο 15

Διαδικασία μετά την εκτέλεση της παραγγελίας

Το δικαστήριο εκτέλεσης διαβιβάζει στο αιτούν δικαστήριο ή στην υπηρεσία αποστολής τα δικόγραφα, από τα οποία απορρέει η εκτέλεση της παραγγελίας. Στα δικόγραφα επισυνάπτεται αποδεικτικό εκτέλεσης σύμφωνα με το έντυπο Κ του παραρτήματος.

Άρθρο 16

Έξοδα

1. Δεν καταβάλλονται τέλη και έξοδα για την εκτέλεση μιας παραγγελίας.

2. Το δικαστήριο εκτέλεσης δικαιούται ωστόσο να απαιτεί από το αιτούν δικαστήριο την καταβολή των εξόδων λόγω του ότι ετηρήθη ειδικός τύπος, ύστερα από αίτημα του αιτούντος δικαστηρίου σύμφωνα με το άρθρο 11 παράγραφος 2.

ΚΕΦΑΛΑΙΟ III

ΤΕΛΙΚΕΣ ΔΙΑΤΑΞΕΙΣ

Άρθρο 17

Εκτελεστικές διατάξεις

Τα μέτρα που απαιτούνται για την εφαρμογή του παρόντος κανονισμού, στους κατωτέρω τομείς, πρέπει να θεσπίζονται σύμφωνα με τη διαδικασία της συμβουλευτικής επιτροπής του άρθρου 18 παράγραφος 2:

α) η κατάρτιση και ετήσια ενημέρωση ενός εγχειριδίου που περιλαμβάνει τα στοιχεία που παρέχουν τα κράτη μέλη σύμφωνα με το άρθρο 21·

β) η ενημέρωση ή η τεχνική τροποποίηση των εντύπων που περιέχονται στο παράρτημα.

Άρθρο 18

Επιτροπή

1. Η Επιτροπή επικουρείται από επιτροπή.

2. Όταν γίνεται αναφορά στο παρόν άρθρο, ισχύουν τα άρθρα 3 και 7 της απόφασης 1999/468/ΕΚ.

3. Η επιτροπή θεσπίζει τον εσωτερικό κανονισμό της.

Άρθρο 19

Σχέση με ισχύουσες ή μελλοντικές συμφωνίες ή διακανονισμούς μεταξύ των κρατών μελών

1. Ο παρών κανονισμός υπερισχύει στο πεδίο εφαρμογής του των διατάξεων που περιλαμβάνονται σε διμερείς ή πολυμερείς συμφωνίες ή συμβάσεις που έχουν συναφθεί από τα κράτη μέλη, και ιδίως της σύμβασης της Χάγης της 1ης Μαρτίου 1954 για την πολιτική δικονομία και της σύμβασης της Χάγης της 18ης Μαρτίου 1970 διά την λήψιν μαρτυρικών αποδείξεων στην αλλοδαπή σε αστικές και εμπορικές υποθέσεις.

2. Ο παρών κανονισμός δεν εμποδίζει κατ' ιδίαν κράτη μέλη να διατηρούν ή να συνάπτουν επιμέρους συμφωνίες ή συμβάσεις προκειμένου να επιταχύνεται ή να απλουστεύεται περαιτέρω η εκτέλεση παραγγελιών διεξαγωγής διαδικαστικών πράξεων, εφόσον συνάδουν προς τον παρόντα κανονισμό. Τέτοιες επιμέρους συμφωνίες ή συμβάσεις μπορούν επίσης να προβλέπουν ότι διπλωματικοί ή προξενικοί αντιπρόσωποι ή εντεταλμένοι ενός κράτους μέλους μπορούν να προβαίνουν σε ένα άλλο κράτος μέλος χωρίς μέτρα καταναγκασμού σε διαδικαστικές πράξεις, οι οποίες σχετίζονται με εκκρεμή διαδικασία ενώπιον δικαστηρίου του κράτους μέλους τους.

3. Τα κράτη μέλη αποστέλλουν στην Επιτροπή:

α) αντίγραφο των συμφωνιών ή συμβάσεων που συνάπτουν μεταξύ τους, σύμφωνα με την παράγραφο 2, καθώς και το σχέδιο των συμφωνιών ή συμβάσεων που προτίθενται να συνάψουν και

β) κάθε καταγγελία ή τροποποίηση των εν λόγω συμφωνιών ή συμβάσεων.

Άρθρο 20

Προστασία δεδομένων

1. Οι πληροφορίες, και ιδίως τα δεδομένα προσωπικού χαρακτήρα, που διαβιβάζονται βάσει του παρόντος κανονισμού, χρησιμοποιούνται από το δικαστήριο εκτέλεσης και από τις υπηρεσίες παραλαβής μόνο για το σκοπό για τον οποίον διαβιβάσθηκαν.

2. Το δικαστήριο εκτέλεσης και οι υπηρεσίες παραλαβής διασφαλίζουν το απόρρητο των πληροφοριών αυτών, σύμφωνα με το εθνικό τους δίκαιο.

3. Οι παράγραφοι 1 και 2 δεν θίγουν τις εθνικές διατάξεις που επιτρέπουν στους ενδιαφερόμενους να ενημερώνονται για τη χρησιμοποίηση πληροφοριών διαβιβαζόμενων κατ' εφαρμογή του παρόντος κανονισμού.

4. Ο παρών κανονισμός δεν θίγει την εφαρμογή της οδηγίας 95/46/ΕΚ και της οδηγίας 97/66/ΕΚ του Ευρωπαϊκού Κοινοβουλίου και του Συμβουλίου.

Άρθρο 21

Ανακοινώσεις και δημοσίευση

1. Κάθε κράτος μέλος ανακοινώνει στην Επιτροπή τα ακόλουθα:

α) τον κατάλογο κατά το άρθρο 2 παράγραφος 2 ή, ενδεχομένως, το όνομα και τη διεύθυνση των υπηρεσιών παραλαβής κατά το άρθρο 3, καθώς και στοιχεία για την κατά τόπον αρμοδιότητά τους·

β) το όνομα και τη διεύθυνση της κεντρικής αρχής κατά το άρθρο 4, καθώς και στοιχεία για την κατά τόπον αρμοδιότητά της·

γ) τα τεχνικά μέσα τα οποία διαθέτουν για την παραλαβή παραγγελίας τα δικαστήρια που μνημονεύονται στον κατάλογο κατά το άρθρο 2 παράγραφος 2 ή, ενδεχομένως, οι υπηρεσίες παραλαβής κατά το άρθρο 3·

δ) τις γλώσσες οι οποίες επιτρέπονται για τη σύνταξη της παραγγελίας (άρθρο 6).

Τα κράτη μέλη ανακοινώνουν στην Επιτροπή οποιαδήποτε μεταγενέστερη τροποποίηση των στοιχείων αυτών.

2. Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων τα στοιχεία κατά την παράγραφο 1.

Άρθρο 22

Επανεξέταση

Το αργότερο τρία έτη μετά την ημερομηνία ενάρξεως ισχύος του παρόντος κανονισμού και ακολούθως ανά πενταετία, η Επιτροπή υποβάλλει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή έκθεση σχετικά με την εφαρμογή του παρόντος κανονισμού, μεριμνώντας ιδίως για την αποτελεσματικότητα των υπηρεσιών που ορίζονται κατ' εφαρμογή του άρθρου 3, καθώς και για την πρακτική εφαρμογή του άρθρου 4 παράγραφος 1 στοιχείο γ).

Άρθρο 23

Έναρξη ισχύος

Ο παρών κανονισμός αρχίζει να ισχύει [...](8).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

...,

Για το Συμβούλιο

Ο Πρόεδρος

...

(1) ΕΕ L 160 της 30.6.2000, σ. 37.

(2) ΕΕ L 160 της 30.6.2000, σ. 1.

(3) ΕΕ L 299 της 31.12.1972, σ. 32.

(4) ΕΕ L 204 της 2.8.1975, σ. 28· ΕΕ L 304 της 30.10.1978, σ. 1· ΕΕ L 388 της 31.12.1982, σ. 1· ΕΕ L 285 της 3.10.1989, σ. 1· ΕΕ C 15 της 5.1.1997, σ. 1.

(5) ΕΕ L 281 της 23.11.1995, σ. 31.

(6) ΕΕ L 24 της 30.1.1998, σ. 1.

(7) ΕΕ L 184 της 17.7.1999, σ. 23.

(8) Ένα έτος από την έκδοση του παρόντος κανονισμού.

ΠΑΡΑΡΤΗΜΑ

ΕΝΤΥΠΟ Α

Παραγγελία διεξαγωγής αποδείξεων ή άλλης διαδικαστικής πράξης [άρθρο 5 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.000802.EPS">

>PIC FILE= "C_2000314EL.000901.EPS">

ΕΝΤΥΠΟ Β

Αποδεικτικό παραλαβής της αίτησης διεξαγωγής αποδείξεων ή άλλης διαδικαστικής πράξης [άρθρο 8 παράγραφος 1 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001001.EPS">

ΕΝΤΥΠΟ Γ

Κοινοποίηση για τη διαβίβαση μιας παραγγελίας διεξαγωγής αποδείξεων ή άλλης διαδικαστικής πράξης προς το αρμόδιο δικαστήριο/την αρμόδια υπηρεσία παραλαβής [άρθρο 8 παράγραφοι 3 και 4 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001101.EPS">

>PIC FILE= "C_2000314EL.001201.EPS">

ΕΝΤΥΠΟ Δ

Κοινοποίηση παραλαβής του αρμοδίου δικαστηρίου προς το αιτούν δικαστήριο/την υπηρεσία αποστολής [άρθρο 8 παράγραφος 3 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001301.EPS">

ΕΝΤΥΠΟ Ε

Παράκληση να συμπληρωθεί η παραγγελία διεξαγωγής αποδείξεων ή άλλης διαδικαστικής πράξης [άρθρο 9 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001401.EPS">

ΕΝΤΥΠΟ ΣΤ

Κοινοποίηση λόγω καθυστερήσεων [άρθρο 10 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001501.EPS">

ΕΝΤΥΠΟ Ζ

Κοινοποίηση για τον τύπο εκτέλεσης της παραγγελίας [άρθρο 11 παράγραφος 2 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001601.EPS">

ΕΝΤΥΠΟ Η

Κοινοποίηση σχετικά με την άρνηση εκτέλεσης παραγγελίας για τη διεξαγωγή αποδείξεων ή άλλης διαδικαστικής πράξης [άρθρο 13 παράγραφος 4 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001701.EPS">

ΕΝΤΥΠΟ Θ

Κοινοποίηση της ημερομηνίας και του τόπου διεξαγωγής της διαδικαστικής πράξης [άρθρο 14 παράγραφος 1 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001801.EPS">

ΕΝΤΥΠΟ Ι

Παράσταση εντεταλμένων του αιτούντος δικαστηρίου και των διαδίκων κατά τη διεξαγωγή της διαδικαστικής πράξης [άρθρο 13 παράγραφοι 1 και 2 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.001901.EPS">

ΕΝΤΥΠΟ Κ

Αποδεικτικό εκτέλεσης της παραγγελίας [άρθρο 14 του κανονισμού (ΕΚ) αριθ. .../2000 του Συμβουλίου, της ..., για τη συνεργασία μεταξύ των δικαστηρίων των κρατών μελών κατά τη διεξαγωγή αποδείξεων σε αστικές και εμπορικές υποθέσεις].

>PIC FILE= "C_2000314EL.002001.EPS">